Borsi Bálint

Itt majd más lakik

versek

Fekete Sas Kiadó
Budapest, 2024

Illusztrációk:
Kontró Lili Réka

A borítót az ő rajzának
felhasználásával
Romics Vivien
tervezte

© Borsi Bálint, 2024
© Fekete Sas Kiadó, 2024

Ballagó

Sablonos kis tőmondat ez, már ha tő:
nem lehet nem véget érni egyszer,
nem kímélsz, lám, marsz, ha van, mi marható,
vén idő, te mindenoldó vegyszer,
megtréfáltál, hopp, a régi heccel:
váratlanul ért megint a várható,
nem várjuk a csöngőt többé – bánat, ó –,
rablánccal és csörgő karpereccel.

Hűlt helyünkön kopni látszó firkanyom,
késni sincs már honnét reggelente,
elfelejtjük, milyen mély a Grand Canyon,
és hogy mit jelenthetett: Der Ente,
az, ki beszélt, mindig másra kente,
könyveim a padba’ végleg fennhagyom,
lám, a tej s a kifli többé nem vagyon,
aludj, függvénytábla, tente-tente.

Száz egyenlet pengeéles kardfogát
másra fenni kénytelen már, nem rám,
mit jelent az átfogó és mit fog át,
miből lesz a sejt köré a membrán?

Lesz-e vaj’ még tökpüré a menzán?
Tornazsáknyi kérdés, félek, összenyom,
uram leszünk nemsoká’ és asszonyom,
összerándul mind a szív momentán.

Nem várjuk a csengőt többé, bánat, ó,
nem kell most a vekker sem, hogy keltsen,
váratlanul ért minket a várható,
s belőlünk egy kis darabkát elcsen,
vissza nem vágyódunk már, de el sem,
körénk áll a végleges, nagy képkeret,
mindörökre elhagyunk egy létteret,
és pityergünk egy sablonos kis versen.

Huszonegy

Eggyel több lettem már megint,
borít, mint elnyűtt hárlekint

nehéz
penész.

Lassan lephette lelkem el,
alatta hátha eltelel,

s kikel,
ha kell.

Lehettem volna persze más,
szikra, hogy csak egy percre láss

emitt-
amott,

addig csak épp, hogy megszeress,
s kedved ne szegje rendszeres

hibám,
(ha búm
hibának éppen mondható)
s ezernyi sebnek hont adó

szirén
pszichém.

És mégse lettem, bár talán
gyakran találnék párt alám,

de nem
terem

annak babér, ki nem vetett,
s penész is volt, hogy rendbe tett

emezt-
amazt,

s habár nem volnék sajt talán,
se nem naiv, mint hajdanán,

sem ép-
pen ép,

tanulni vágyom általam,
s ha párszor ennyi hátra van,

leten-
getem.

Spoiler-veszély

King Kong meghal. Némó megkerül.
Darth Vaderben volt jó legbelül.
Végig szellem volt a Bruce Willis,
s ahogy King Kong meghal, úgy mi is.

Szorongóda

Hátha pont ma. Nehezen kelek fel. Vért vezet
agyamba a reggel, pirítós, tea, ködös álmok,
jár, csapong a
képzelet.
Miért ne pont ma? Kávé, pirítós, két szelet,
ásítva
táguló vérerek: ébredek.